Valokuvaus » Verkkokirjakauppa, kirjan taitto, valokuvaus, kuvankäsittely
Oy JS-Mandat Ltd - Mandat kustannus, Hämeenlinna
Hämeenlinnan kaupunkikuvia
Kivikuvia
4 seasons in Hämeenlinna
Valokuvaus harrastuksena on kiehtovaa
Olen harrastanut valokuvausta käytännössä koko ikäni. Lapsuudessani 1950-luvulla ei ollut mahdollisuutta hankkia minkäänlaista kameraa. Pikkuserkkuni Antin luona tutustuin ensimmäisen kerran valokuvien ottamiseen ja pinnakkaisvedosten tekemiseen. Vedostusten ajaksi pimensimme keittiön ikkunat paksuilla vaatteilla ja kaadoimme kemikalit pesuvateihin tiskipöydälle. Talon väki ei tästä pitänyt, koska keittiöön ei saanut tulla.
Ensimmäisen kamerani ostin Turussa vuonna 1962 oltuani ensin kesätöissä ja aloitettuani opinnot. Vuokraisäntäni kanssa sovin alkeellisen laboratorion rakentamisesta asunnon kellarikomeroon.
Sana kiiri, ja sain tehtäväksi melko paljon myös tuttavieni valokuvia. Siihen aikaan oli 6x9 cm tai 6x6 cm filmikoko tavallisin. Niistä pystyi helposti tekemään samankokoisia kuvia, ns. pinnakkaisvedoksia. Hankin sinne myös käytetyn Opemus II suurennuskoneen, jolla negatiivikuvia pystyi suurentamaan.
Pientä lisätienistiä sain tekemällä iltaisin eräässä valokuvausliikkeen laboratoriossa asiakkaiden valokuvia.
Opintojen jälkeen jatkoin valokuvaamista. Harrastuskuvien lisäksi kävin valokuvaamassa tuttavieni tapahtumia heidän pyynnöstään. Valokuvien tekemistä jatkoin vuokrakämppäni keittiössä.
Siihen aikaan kuvat olivat pääsääntöisesti mustavalkoisia, mutta värikuvat tekivät jo tuloaan.
Armeijaan mentyäni myin suurennuskoneeni ja kuvankehityslaitteet. Armeija-ajan valokuvia kehitytin siinä valokuvaamossa, jossa olin ollut iltatyössä, Armeijan jälkeen palasin tähän iltatyöhön vielä vähäksi aikaa.
Nykyään kuvat ovat digitaalisia ja niitä käsitellään tietokoneilla.
Digikuvaus on alkanut vähitellen lisääntyvästi vuodesta 1997 alkaen. Tätä ennen otin enimmän osan kuvistani diakuvina. Niitä olen 2000-luvulla vähitellen digitoinut tietokoneelle tuhansia kappaleita. Vuoroaan on odottamassa vielä noin 5.000 dia laatikosto, josta arviolta puolet kannattaa digitoida.
Kuvien varastointi ja varmuuskopiointi:
Tietokoneelleni on varastoitunut noin 100.000 digitaalista valokuvaa. Kuvat ovat käytössäni omalla verkkopalvelimellani, josta voin niitä hakea ja katsella koska tahansa tietokoneilla, kännykällä ja televisiolla. 55-tuumainen UHD-televisio näyttää valokuvat tarkasti. Palvelimelta valokuvat kopioituvat automaattisesti heti Adoben pilvipalveluun. Sieltä ne ovat käytettävissäni myös oman kodin ulkopuolella. 100.000 valokuvaani täyttävät 1 Tt:n pilvitilasta runsaasti puolet.
Adoben levytilan saa käyttöön, kun ostaa Adoben valokuvajäsenyyden. Jäsenyys sisältää keskeisimmät kuvankäsittely- ja -esitysohjelmat, kuten Photoshopin ja Lightroomin versiot.
Tämän lisäksi otan varmuuskopiot päivittäin muuttuneista kuvista palvelimen ulkoiselle 6 Tt USB-levylle. Olen ohjelmoinut varmuuskopiointiohjelman toimimaan iltaisin klo 23, juuri ennen järjestelmän sammutusta. Palvelimeni on sammuksissa klo 01 ja 06 välisen ajan joka yö, ellei ole jotain poikkeavaa toimintaa menossa.
Alla on näyte kivikuvista. Suurimman osan niistä valokuvasin 1990-luvulla ollessani Utön saaristossa asuntoautoretkellä. Tämän tapaiset valokuvat ovat käyttökelpoisia kuvankäsittelyn tekstuureina eli taustakuvina.
Osumalaskuri: 50805